title: Komission täytäntöönpanoasetus (EU) 2021/863, annettu 28 päivänä toukokuuta 2021, Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa täytäntöönpanoasetuksella (EU) 2020/776 käyttöön otettujen tasoitustoimenpiteiden mahdollista kiertämistä tiettyjen silmukka- ja/tai ristikudokseksi kudottujen lasikuitukankaiden tuonnilla Marokosta riippumatta siitä, onko niiden alkuperämaaksi ilmoitettu Marokko, koskevan tutkimuksen vireillepanosta ja kyseisen tuonnin kirjaamisvelvoitteesta

text:
                  31.5.2021

                  FI

                  Euroopan unionin virallinen lehti

                  L 190/76

         KOMISSION TÄYTÄNTÖÖNPANOASETUS (EU) 2021/863,
         annettu 28 päivänä toukokuuta 2021,
         Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa täytäntöönpanoasetuksella (EU) 2020/776 käyttöön otettujen tasoitustoimenpiteiden mahdollista kiertämistä tiettyjen silmukka- ja/tai ristikudokseksi kudottujen lasikuitukankaiden tuonnilla Marokosta riippumatta siitä, onko niiden alkuperämaaksi ilmoitettu Marokko, koskevan tutkimuksen vireillepanosta ja kyseisen tuonnin kirjaamisvelvoitteesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037 (1) (jäljempänä ’perusasetus’), ja erityisesti sen 23 artiklan 4 kohdan ja 24 artiklan 5 kohdan,
         on ilmoittanut asiasta jäsenvaltioille,
         sekä katsoo seuraavaa:
         A.   PYYNTÖ

                     (1)

                     Euroopan komissio, jäljempänä ’komissio’, on vastaanottanut perusasetuksen 23 artiklan 4 kohdan ja 24 artiklan 5 kohdan mukaisen pyynnön tutkia tiettyjen Kiinan kansantasavallasta ja Egyptistä peräisin olevien silmukka- ja/tai ristikudokseksi kudottujen lasikuitukankaiden tuonnissa käyttöön otettujen tasoitustoimenpiteiden mahdollista kiertämistä ja asettaa kirjaamisvelvoite tiettyjen silmukka- ja/tai ristikudokseksi kudottujen lasikuitukankaiden tuonnille Marokosta riippumatta siitä, onko niiden alkuperämaaksi ilmoitettu Marokko.

                     (2)

                     Pyynnön jätti 19 päivänä toukokuuta 2021 TECH-FAB Europe e.V.

               B.   TUOTE

                     (3)

                     Mahdollisen kiertämisen kohteena ovat Kiinan kansantasavallasta ja Egyptistä peräisin olevat jatkuvakuituisesta kiertämättömästä lasikuitulangasta tai -esilangasta, joihin voi sisältyä muita elementtejä, silmukka- ja/tai ristikudokseksi kudotut kankaat, eivät kuitenkaan kyllästetyt tai esikyllästetyt tuotteet eivätkä seulakankaat, joiden silmäkoko on sekä pituudeltaan että leveydeltään suurempi kuin 1,8 mm ja jotka painavat enemmän kuin 35 g/m2, jotka luokiteltiin komission täytäntöönpanoasetuksen (EU) 2020/776 (2) voimantulopäivänä CN-koodeihin ex 7019 39 00, ex 7019 40 00, ex 7019 59 00 ja ex 7019 90 00 (Taric-koodit 7019390080, 7019400080, 7019590080 ja 7019900080), jäljempänä ’tarkasteltavana oleva tuote’. Tällä hetkellä voimassa olevia toimenpiteitä sovelletaan kyseiseen tuotteeseen.

                     (4)

                     Tutkimuksen kohteena oleva tuote on sama kuin edellisessä kappaleessa määritelty tuote, joka luokitellaan tällä hetkellä CN-koodeihin ex 7019 39 00, ex 7019 40 00, ex 7019 59 00 ja ex 7019 90 00, mutta se on lähetetty Marokosta, riippumatta siitä, onko sen alkuperämaaksi ilmoitettu Marokko (Taric-koodit 7019390081, 7019400081, 7019590081 ja 7019900081), jäljempänä ’tutkimuksen kohteena oleva tuote’.

               C.   VOIMASSA OLEVAT TOIMENPITEET

                     (5)

                     Voimassa olevat toimenpiteet, joita mahdollisesti kierretään, ovat lopullisen tasoitustullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa ja lopullisen polkumyyntitullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa annetun täytäntöönpanoasetuksen (EU) 2020/492 (3) muuttamisesta täytäntöönpanoasetuksella (EU) 2020/776 käyttöön otetut tasoitustoimenpiteet, jäljempänä ’voimassa olevat toimenpiteet’.

               D.   PERUSTELUT

                     (6)

                     Pyynnössä esitetään riittävästi alustavaa näyttöä siitä, että tarkasteltavana olevan tuotteen tuonnissa voimassa olevia tasoitustoimenpiteitä kierretään tuomalla tutkimuksen kohteena olevaa tuotetta. Komission käytettävissä olevasta näytöstä käyvät ilmi erityisesti seuraavat asiat:

                     (7)

                     Kiinan kansantasavallasta, Egyptistä ja Marokosta unioniin suuntautuvan vientikaupan rakenteessa on tapahtunut muutos sen jälkeen, kun tarkasteltavana olevaa tuotetta koskevat toimenpiteet otettiin käyttöön.

                     (8)

                     Tämä muutos näyttää johtuvan käytännöstä, jolla ei ole riittävästi perusteita tai jolla ei ole muuta taloudellista perustetta kuin tullin käyttöön ottaminen, eli tarkasteltavana olevan tuotteen lähettämisestä Marokon kautta unioniin Marokossa tapahtuneen mahdollisen kokoonpanon tai viimeistelyn jälkeen.

                     (9)

                     Lisäksi näyttö osoittaa, että edellä kuvatut käytännöt heikentävät tarkasteltavana olevaan tuotteeseen tällä hetkellä sovellettavien tasoitustoimenpiteiden korjaavia vaikutuksia sekä määrien että hintojen osalta. Vaikuttaa siltä, että EU:n markkinoille on tuotu merkittäviä määriä tutkimuksen kohteena olevaa tuotetta. Lisäksi on riittävästi näyttöä siitä, että tutkimuksen kohteena olevan tuotteen tuonti tapahtuu vahinkoa aiheuttavilla hinnoilla.

                     (10)

                     Näyttö osoittaa myös, että tutkimuksen kohteena oleva tuote ja/tai tämän tuotteen osat saavat edelleen etua tuesta. Tutkimuksen kohteena olevaa tuotetta ja sen osia tuottavat ja vievät Marokkoon Kiinassa ja Egyptissä toimivat yritykset, joiden todettiin saaneen tasoitustullin käyttöönoton mahdollistavaa tukea tutkimuksen kohteena olevan tuotteen tuotantoa ja myyntiä varten voimassa olevien tasoitustoimenpiteiden aikana.

                     (11)

                     Jos tutkimuksessa havaitaan edellä kuvattujen lisäksi myös muita perusasetuksen 23 artiklassa tarkoitettuja kiertämiskäytäntöjä, tutkimus voi koskea myös niitä.

               E.   MENETTELY

                     (12)

                     Edellä esitetyn perusteella komissio katsoo, että on olemassa riittävä näyttö perusasetuksen 23 artiklan 4 kohdan mukaisen tutkimuksen panemiseksi vireille ja tutkimuksen kohteena olevan tuotteen tuonnin saattamiseksi kirjaamisvelvoitteen alaiseksi perusasetuksen 24 artiklan 5 kohdan mukaisesti.

                     (13)

                     Jotta komissio saa tutkimuksen kannalta tarpeelliset tiedot, kaikkien asianomaisten osapuolten olisi otettava yhteyttä komissioon viimeistään tämän asetuksen 3 artiklan 2 kohdassa vahvistetussa määräajassa. Tämän asetuksen 3 artiklan 2 kohdassa vahvistettua määräaikaa sovelletaan kaikkiin asianomaisiin osapuoliin. Tietoja voidaan tarvittaessa pyytää myös unionin tuotannonalalta.

                     (14)

                     Marokon, Kiinan kansantasavallan ja Egyptin viranomaisille ilmoitetaan tutkimuksen vireillepanosta.

               a)   Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

                     (15)

                     Kaupan suojatoimiin liittyvien tutkimusten yhteydessä komissiolle toimitetut tiedot eivät saa olla tekijänoikeuden alaisia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella a) komissio voi käyttää tietoja tässä kaupan suojatoimiin liittyvässä menettelyssä ja b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

                     (16)

                     Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä asetuksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Sensitive” (4). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

                     (17)

                     Luottamuksellisia tietoja toimittavien osapuolten on toimitettava niistä perusasetuksen 29 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltavaksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys.

                     (18)

                     Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

                     (19)

                     Asianomaisten osapuolten on esitettävä kaikki pyyntönsä ja toimitettava kaikki asiakirjat, myös skannatut valtakirjat ja todistukset, TRON.tdi-tietokannan kautta (https://tron.trade.ec.europa.eu/tron/TDI).

                     (20)

                     Päästäkseen käyttämään TRON.tdi-tietokantaa asianomaisilla osapuolilla on oltava EU Login -tili. TRON.tdi-tietokantaan rekisteröitymistä ja sen käyttöä koskevat ohjeet ovat osoitteessa https://webgate.ec.europa.eu/tron/resources/documents/gettingStarted.pdf.

                     (21)

                     Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

                     (22)

                     Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan sähköpostitse, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien sähköpostitse toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.
                     Komission yhteystiedot:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Bruxelles/Brussel

                                 BELGIQUE/BELGIË

                           TRON.tdi: https://webgate.ec.europa.eu/tron/tdi
                     Sähköposti: TRADE-GFF-AC@ec.europa.eu

               b)   Tietojen kerääminen ja osapuolten kuuleminen

                     (23)

                     Kaikkia asianomaisia osapuolia, mukaan luettuna unionin tuotannonala, tuojat ja mahdolliset asiaankuuluvat järjestöt, pyydetään esittämään näkökantansa kirjallisesti ja toimittamaan asiaa tukevaa näyttöä 3 artiklan 2 kohdassa säädetyssä määräajassa. Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseen on olemassa erityisiä syitä.

               c)   Vapautuksia koskevat pyynnöt

                     (24)

                     Perusasetuksen 23 artiklan 5 kohdan mukaisesti tutkimuksen kohteena olevan tuotteen tuonti voidaan vapauttaa toimenpiteistä, jos tuontiin ei liity toimenpiteiden kiertämistä.

                     (25)

                     Koska toimenpiteiden mahdollinen kiertäminen tapahtuu unionin ulkopuolella, vapautus voidaan myöntää perusasetuksen 23 artiklan 4 kohdan mukaisesti Marokossa toimiville tutkimuksen kohteena olevan tuotteen tuottajille, jotka voivat osoittaa, etteivät ne ole osallisina perusasetuksen 23 artiklan 3 kohdassa määritellyissä kiertämiskäytännöissä. Tuottajien, jotka haluavat saada vapautuksen, olisi ilmoittauduttava tämän asetuksen 3 artiklan 1 kohdassa säädetyssä määräajassa. Kopiot Kiinan kansantasavallassa ja Egyptissä toimiville vientiä harjoittaville tuottajille tarkoitetusta kyselylomakkeesta, Marokossa toimiville vientiä harjoittaville tuottajille tarkoitetusta vapautuksen pyytämistä koskevasta kyselylomakkeesta sekä tuojille tarkoitetusta kyselylomakkeesta ovat saatavilla asianomaisten osapuolten tarkasteltavaksi tarkoitetussa asiakirja-aineistossa ja kauppapolitiikan pääosaston verkkosivustolla osoitteessa https://trade.ec.europa.eu/tdi/case_details.cfm?id=2528. Kyselylomakkeet on palautettava tämän asetuksen 3 artiklan 2 kohdassa säädetyssä määräajassa.

               F.   KIRJAAMINEN

                     (26)

                     Tutkimuksen kohteena olevan tuotteen tuonti on perusasetuksen 24 artiklan 5 kohdan mukaisesti määrättävä kirjattavaksi sen varmistamiseksi, että jos tutkimuksessa todetaan, että toimenpiteitä on kierretty, tuonnista voidaan kantaa asianmukainen tasoitustulli, joka ei ylitä täytäntöönpanoasetuksella (EU) 2020/776 käyttöön otettua jäännöstullia, kyseisen tuonnin kirjaamisen aloittamispäivästä lukien.

               G.   MÄÄRÄAJAT

                     (27)

                     Moitteettoman hallinnon varmistamiseksi olisi asetettava määräajat, joiden kuluessa

                                 —

                                 asianomaiset osapuolet voivat ilmoittautua komissiolle, palauttaa kyselylomakkeet, esittää näkökantansa kirjallisesti tai toimittaa muita tutkimuksessa huomioon otettavia tietoja,

                                 —

                                 Marokossa toimivat tuottajat voivat pyytää vapautuksia toimenpiteistä,

                                 —

                                 asianomaiset osapuolet voivat esittää kirjallisen pyynnön tulla komission kuulemiksi.

                     (28)

                     On syytä huomata, että perusasetuksessa säädettyjen menettelyllisten oikeuksien käyttö edellyttää osapuolten ilmoittautumista tämän asetuksen 3 artiklassa säädetyissä määräajoissa.

               H.   YHTEISTYÖSTÄ KIELTÄYTYMINEN

                     (29)

                     Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai merkittävällä tavalla vaikeuttaa tutkimuksia, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 28 artiklan mukaisesti.

                     (30)

                     Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja perusasetuksen 28 artiklan mukaisesti.

                     (31)

                     Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 28 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

               I.   TUTKIMUKSEN AIKATAULU

                     (32)

                     Tutkimus saatetaan päätökseen perusasetuksen 23 artiklan 4 kohdan mukaisesti yhdeksän kuukauden kuluessa tämän asetuksen voimaantulopäivästä.

               J.   HENKILÖTIETOJEN KÄSITTELY

                     (33)

                     Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (5) mukaisesti.

                     (34)

                     Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla osoitteessa http://ec.europa.eu/trade/policy/accessing-markets/trade-defence/.

               K.   KUULEMISMENETTELYSTÄ VASTAAVA NEUVONANTAJA

                     (35)

                     Asianomaiset osapuolet voivat pyytää kuulemismenettelystä vastaavaa neuvonantajaa osallistumaan kauppaan liittyviin menettelyihin. Neuvonantaja tarkastelee asiakirjoihin tutustumista koskevia pyyntöjä, asiakirjojen luottamuksellisuuteen liittyviä kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

                     (36)

                     Neuvonantaja voi järjestää asianomaisen osapuolen (asianomaisten osapuolten) ja komission yksiköiden välisen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti. Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on esitettävä perustelut pyynnölle. Neuvonantaja tutkii pyyntöjen perustelut. Tällaisia kuulemisia olisi järjestettävä vain, jos asioita ei ole ratkaistu ajallaan komission yksiköiden kanssa.

                     (37)

                     Kaikki pyynnöt on esitettävä hyvissä ajoin ja viipymättä, jottei vaaranneta menettelyjen hallittua etenemistä. Sen vuoksi asianomaisten osapuolten on pyydettävä kuulemismenettelystä vastaavan neuvonantajan osallistumista mahdollisimman pian sen jälkeen, kun osallistumisen perusteena oleva tapahtuma on aiheutunut. Jos kuulemista koskevia pyyntöjä ei esitetä määräajoissa, kuulemismenettelystä vastaava neuvonantaja tutkii syyt myöhässä oleviin pyyntöihin, esiin tuotujen asioiden luonteen sekä niiden vaikutuksen puolustautumisoikeuksiin. Tässä yhteydessä hän ottaa asianmukaisesti huomioon tarpeen varmistaa hyvän hallinnon toteutuminen ja tutkimuksen saattaminen päätökseen oikea-aikaisesti.

                     (38)

                     Asianomaiset osapuolet voivat saada lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston sivustolla http://ec.europa.eu/trade/trade-policy-and-you/contacts/hearing-officer/.

               ON HYVÄKSYNYT TÄMÄN ASETUKSEN:

            1 artikla
            Pannaan vireille asetuksen (EU) 2016/1037 23 artiklan 4 kohdan nojalla tutkimus sen määrittämiseksi, kierretäänkö täytäntöönpanoasetuksella (EU) 2020/776 käyttöön otettuja toimenpiteitä tuotaessa jatkuvakuituisesta kiertämättömästä lasikuitulangasta tai -esilangasta, joihin voi sisältyä muita elementtejä, silmukka- ja/tai ristikudokseksi kudottuja kankaita, ei kuitenkaan kyllästettyjä tai esikyllästettyjä tuotteita eikä seulakankaita, joiden silmäkoko on sekä pituudeltaan että leveydeltään suurempi kuin 1,8 mm ja jotka painavat enemmän kuin 35 g/m2, jotka luokitellaan tällä hetkellä CN-koodeihin ex 7019 39 00, ex 7019 40 00, ex 7019 59 00 ja ex 7019 90 00 ja jotka on lähetetty Marokosta, riippumatta siitä, onko niiden alkuperäksi ilmoitettu Marokko (Taric-koodit 7019390081, 7019400081, 7019590081 ja 7019900081).

            2 artikla

               1.   Jäsenvaltioiden tulliviranomaisten on asetuksen (EU) 2016/1037 23 artiklan 4 kohdan ja 24 artiklan 5 kohdan nojalla toteutettava tarvittavat toimenpiteet tämän asetuksen 1 artiklassa yksilöidyn tuonnin kirjaamiseksi.

               2.   Tuonnin kirjaamisvelvoite päättyy yhdeksän kuukauden kuluttua tämän asetuksen voimaantulopäivästä.

            3 artikla

               1.   Asianomaisten osapuolten on ilmoittauduttava ottamalla yhteyttä komissioon 15 päivän kuluessa tämän asetuksen voimaantulopäivästä.

               2.   Jotta asianomaisten osapuolten huomautukset voitaisiin ottaa tutkimuksessa huomioon, niiden on esitettävä näkökantansa kirjallisesti ja toimitettava täytetyt kyselylomakkeet, vapautuksia koskevat pyynnöt tai muut tiedot 37 päivän kuluessa tämän asetuksen julkaisemisesta Euroopan unionin virallisessa lehdessä, ellei toisin ilmoiteta.

               3.   Asianomaiset osapuolet voivat samassa 37 päivän määräajassa myös pyytää tulla komission kuulemiksi. Tutkimuksen vireillepanovaihetta koskevat kuulemispyynnöt on esitettävä 15 päivän kuluessa tämän asetuksen voimaantulopäivästä. Kuulemista koskevat pyynnöt on esitettävä kirjallisesti, ja niissä on ilmoitettava perustelut pyynnölle.

            4 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 176, 30.6.2016, s. 55.

            (2)  Komission täytäntöönpanoasetus (EU) 2020/776, annettu 12 päivänä kesäkuuta 2020, lopullisen tasoitustullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa ja lopullisen polkumyyntitullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa annetun komission täytäntöönpanoasetuksen (EU) 2020/492 muuttamisesta (EUVL L 189, 15.6.2020, s. 1).

            (3)  Komission täytäntöönpanoasetus (EU) 2020/492, annettu 1 päivänä huhtikuuta 2020, lopullisen polkumyyntitullin käyttöön ottamisesta Kiinan kansantasavallasta ja Egyptistä peräisin olevien tiettyjen silmukka- ja/tai ristikudokseksi kudottujen lasikuitukankaiden tuonnissa (EUVL L 108, 6.4.2020, s. 1).

            (4)  ”Sensitive”-merkinnällä varustettu asiakirja on perusasetuksen 29 artiklassa ja tukia ja tasoitustulleja koskevan WTO:n sopimuksen (tukisopimus) 12 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).


title: Komission täytäntöönpanoasetus (EU) 2021/865, annettu 28 päivänä toukokuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Rooibos” / ”Red Bush” (SAN))

text:
                  31.5.2021

                  FI

                  Euroopan unionin virallinen lehti

                  L 190/88

         KOMISSION TÄYTÄNTÖÖNPANOASETUS (EU) 2021/865,
         annettu 28 päivänä toukokuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Rooibos” / ”Red Bush” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan a alakohdan,
         sekä katsoo seuraavaa:

                     (1)

                     Etelä-Afrikan hakemus nimityksen ”Rooibos” / ”Red Bush” rekisteröimiseksi suojattuna alkuperänimityksenä (SAN) julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Komissio vastaanotti 7 päivänä syyskuuta 2020 vastaväiteilmoituksen ja perustellun vastaväitteen Yhdistyneeltä kuningaskunnalta. Komissio toimitti Yhdistyneen kuningaskunnan lähettämän vastaväiteilmoituksen ja perustellun vastaväitteen Etelä-Afrikalle 16 päivänä syyskuuta 2020.

                     (3)

                     Komissio tarkasteli Yhdistyneen kuningaskunnan toimittamaa vastaväitettä ja totesi, että se voidaan ottaa käsiteltäväksi. Vastaväitteen mukaan nimen ”Rooibos” / ”Red Bush” rekisteröintihakemus ei täytä asetuksen (EU) N:o 1151/2012 5 artiklassa ja 7 artiklan 1 kohdassa tarkoitettuja edellytyksiä, koska siinä esitetyssä tuotteen ja raaka-aineiden kuvauksessa on epäjohdonmukaisuuksia. Lisäksi vastaväitteessä esitetään, että ehdotetut nimityksen ”Rooibos” / ”Red Bush” merkitsemistä koskevat säännöt eivät ole riittävän yksityiskohtaisia eivätkä Euroopan parlamentin ja neuvoston asetuksessa (EU) N:o 1169/2011 (3) vahvistettujen edellytysten mukaisia.

                     (4)

                     Komissio kehotti 22 päivänä syyskuuta 2020 päivätyllä kirjeellä asianomaisia osapuolia neuvottelemaan ja sopimaan asiasta keskenään sisäisiä menettelyjään noudattaen.

                     (5)

                     Etelä-Afrikka ja Yhdistynyt kuningaskunta pääsivät sopimukseen, josta Etelä-Afrikka ilmoitti komissiolle 11 päivänä marraskuuta 2020 eli määräajan kuluessa.

                     (6)

                     Etelä-Afrikka ja Yhdistynyt kuningaskunta totesivat, että nimityksen ”Rooibos” / ”Red Bush” (SAN) suoja olisi myönnettävä, mutta yhtenäiseen asiakirjaan olisi tehtävä joitakin mukautuksia, mukaan lukien johdonmukainen viittaus kymmeneen eri flavoriin läpi koko asiakirjan, aspalatiinia ja notofagiinia koskevien viittausten tarkentaminen mainitsemalla, että kyseisten aineiden pitoisuuksia valvotaan alkuperäpaikalla Etelä-Afrikan maantieteellisten merkintöjen suojajärjestelmän mukaisesti, sekä tuotteen merkitsemistä koskevat tarkistetut säännöt.

                     (7)

                     Koska Etelä-Afrikan ja Yhdistyneen kuningaskunnan saavuttama sopimus on asetuksen (EU) N:o 1151/2012 säännösten ja EU:n lainsäädännön mukainen, sen sisältö olisi otettava huomioon.

                     (8)

                     Komissio vastaanotti 7 päivänä syyskuuta 2020 vastaväiteilmoituksen ja perustellun vastaväitteen Swiss Association of Tea, Spices and related Products (IGTG) -järjestöltä.

                     (9)

                     Komissio tarkasteli IGTG:n lähettämää vastaväitettä ja katsoi, ettei sitä voida ottaa käsiteltäväksi, koska IGTG:n toimittaman perustellun vastaväitteen tueksi ei esitetty yhtäkään asetuksen (EU) N:o 1151/2012 10 artiklan 1 kohdassa säädetyistä perusteista. Komissio ilmoitti 4 päivänä joulukuuta 2020 päivätyllä kirjeellä IGTG:lle, ettei se aio kehottaa IGTG:tä aloittamaan asiaa koskevia neuvotteluja Etelä-Afrikan kanssa. IGTG peruutti nimityksen ”Rooibos” / ”Red Bush” (SAN) rekisteröintiä koskevan vastaväitteensä 8 päivänä joulukuuta 2020 komissiolle osoitetulla kirjeellä.

                     (10)

                     Sen vuoksi alkuperänimitys ”Rooibos” / ”Red Bush” (SAN) olisi kirjattava rekisteriin. Yhtenäisen asiakirjan konsolidoitu toisinto olisi julkaistava tiedoksi,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Rooibos” / ”Red Bush” (SAN).
            Ensimmäisessä kohdassa mainittu nimitys viittaa luokan 1.8 ”Muut liitteeseen I kuuluvat tuotteet (mausteet jne.)” tuotteeseen. Konsolidoitu yhtenäinen asiakirja on tämän asetuksen liitteessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 343, 14.12.2012, s. 1.

            (2)  EUVL C 190, 8.6.2020, s. 46.

            (3)  Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

            LIITE

               ”ROOIBOS” / ”RED BUSH”

               EU-nro: PDO-ZA-2427 -21.8.2018

               SAN (X) SMM ( )

            1.   (SAN:n tai SMM:n) nimi tai nimet

            ”Rooibos” / ”Red Bush”
            2.   Jäsenvaltio tai kolmas maa

            Etelä-Afrikka
            3.   Maataloustuotteen tai elintarvikkeen kuvaus

            3.1   Tuotelaji (liitteen XI mukaisesti)

            Luokka 1.8 Muut liitteeseen I kuuluvat tuotteet (mausteet jne.)
            3.2   Kuvaus 1 kohdassa nimetystä tuotteesta

            Nimeä ”Rooibos” / ”Red Bush” voidaan käyttää viittaamaan vain kuivattuihin lehtiin ja varsiin, jotka ovat sataprosenttisesti puhdasta Rooibos- / Red Bush -tuotetta, joka saadaan Aspalathus linearis -kasvista ja joka on viljelty tai korjattu luonnonvaraisista kasveista tässä hakemuksessa kuvatulla maantieteellisellä alueella.
            ”Rooibos” / ”Red Bush” asetetaan tarjolle kahdessa muodossa: a) Aspalathus linearis -kasvin a) hapetettuina ja b) vihreinä (hapettamattomina) kuivattuina lehtinä ja varsina.

                        (a)

                        Kun on kyse Aspalathus linearis -kasvin hapetetuista kuivatuista lehdistä ja varsista, Rooibos- / Red Bush -tuotteen ominaisväri vaihtelee vaaleanruskeasta tai keltaisesta kiiltävän tiilenpunaiseen. Tuotteen seassa voi olla myös vaaleamman värisiä tikkuja (kuivattuja varrenpaloja). Rooibos- / Red Bush -tuotteen kosteuspitoisuus on alle 10 prosenttia.

                        (b)

                        Vihreä (hapettamaton) ”Rooibos” / ”Red Bush” on Aspalathus linearis -kasvin hapettamattomia kuivattuja lehtiä ja varsia. Vihreässä (hapettamattomassa) Rooibos- / Red Bush -tuotteessa ei ole merkkejä ruskettumisesta tai hapettumisesta. Vihreiden (hapettamattomien) Rooibos- / Red Bush -lehtien valtavärinä on vaaleanvihreä, ja mukana on punertavan ruskeita ohuita varrenpaloja ja valkoisia puutuneita paloja. Vihreän (hapettamattoman) Rooibos- / Red Bush -tuotteen kosteuspitoisuus on alle 5 prosenttia.

                  Rooibos- / Red Bush -tuotteen flavori ja maku määritetään koulutetun arvioijan suorittaman aistinvaraisen arvioinnin avulla. Eri Rooibos- / Red Bush -erien flavori ja maku saattavat vaihdella, mutta laajan näyte-erän analyysin avulla on osoitettu, että Rooibos- / Red Bush -tuotteessa on vaihtelevia määriä seuraavia flavoreja:

                        Flavori

                        Makea

                        Hunaja

                        Karamelli

                        Hedelmäinen

                        Sitrushedelmä

                        Marja

                        Aprikoosihillo

                        Puinen

                        Pensaan/varren makuinen

                        Savunmakuinen/palanut

                        Kukkainen

                        Fynbos

                        Parfyymi

                        Mausteinen

                        Kaneli

                        Maku ja suutuntuma

                        Perusmaut

                        Makea

                        Karvas

                        Hapan

                        Suutuntuma

                        Pehmeä ja tasainen

                        Pistävä

                  3.3   Rehu (vain eläinperäiset tuotteet) ja raaka-aineet (vain jalostetut tuotteet)

            Rooibos- / Red Bush -tuotteen ainoana raaka-aineena ovat Aspalathus linearis -kasvin vastakorjatut lehdet ja varret.
            Tuote sisältää 0,02–1,16 prosenttia aspalatiinia ja enintään 0,4 prosenttia notofagiinia. Aspalatiinin ja notofagiinin pitoisuuksia valvotaan alkuperäpaikassa Etelä-Afrikan maantieteellisten merkintöjen suojajärjestelmän mukaisesti.
            3.4   Erityiset tuotantovaiheet, joiden on tapahduttava yksilöidyllä maantieteellisellä alueella

            Rooibos- / Red Bush -tuotteen tuotannon aikana seuraavien vaiheiden on tapahduttava yksilöidyllä maantieteellisellä alueella:

                        (a)

                        Paikalliset siementen kerääjät keräävät Aspalathus linearis -kasvin siemeniä, usein muurahaiskeoista. Kerääjät toimittavat siemenet maanviljelijöille. Tämä on ikivanha perinne, jota noudatetaan yhä nykyäänkin, ja olennainen osa nykyistä Rooibos-viljelyä.

                        (b)

                        Kasvia viljellään kaupallisesti, tai se kasvaa luonnonvaraisena.

                        (c)

                        Sato korjataan viljellyiltä pelloilta (joko koneellisesti tai käsin) tai luonnosta (vain käsin).

                        (d)

                        Sato jalostetaan ja kuivataan teepihalla. Teepiha voi sijaita tilalla tai tilan ulkopuolella, mutta teepihan on sijaittava yksilöidyllä alueella.

                  3.5   Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

            –
            3.6   Tuotteen, johon rekisteröity nimi viittaa, merkitsemistä koskevat erityiset säännöt

            Rooibos- /Red Bush -tuotetta voidaan sekoittaa teiden, haudukkeiden ja ihmisravinnoksi tarkoitettujen tai ihmisravinnoksi soveltumattomien muiden tuotteiden kanssa. Tuotteiden merkitsemisessä on noudatettava tuotteen markkinointialueella sovellettavia tuotteiden merkitsemistä koskevia sääntöjä.
            4.   Maantieteellisen alueen tarkka rajaus

            Rooibos- / Red Bush -tuotteen tuotannon, kuivauksen ja hapettamisen maantieteellinen alue on seuraava:

                        (a)

                        Länsi-Kapin provinssissa seuraavat kunnat: Bergrivier, Breede Valley, Cape Agulhas, Cederberg, Kapkaupunki, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof ja Witzenberg.

                        (b)

                        Pohjois-Kapin provinssissa Hantamin kunta.

                  5.   Yhteys maantieteelliseen alueeseen

               Maantieteellinen alue

            Rooibos- / Red Bush -tuotteen maku ja koostumus ovat suoraan yhteydessä ilmastoon, jossa kasvi kasvaa: kylmät märät talvet, kasvu keväällä ja varhaiskesällä sekä kypsyminen ja polyfenolien kertyminen sään tullessa kuumemmaksi ja kuivemmaksi. Jos Aspalathus linearis -kasvia kasvatetaan jossakin muussa ilmastossa, kasvilla ei näin ollen ole samoja ominaispiirteitä kuin Rooibos- / Red Bush -tuotteella, koska polyfenoleja kertyy vähemmän. Tämän syysuhteen ymmärtämiseksi on tärkeää ymmärtää, miten Aspalathus linearis on sopeutunut maantieteellisen alueen ainutlaatuisiin ilmastollisiin, maaperällisiin ja maantieteellisiin olosuhteisiin.
            Maantieteellinen alue, jolla ”Rooibos” / ”Red Bush” kasvaa luonnonvaraisena, on tunnettu kuumista, kuivista kesistä ja kylmistä, märistä talvista. Vredendalissa onkin mitattu 27. lokakuuta 2015 lämpötilaksi 48,3 oC, mikä on korkein maapallolla koskaan mitattu lokakuun lämpötila. Vuosittainen sademäärä on tällä alueella 380–635 mm. Sadetta saadaan lähinnä talvikuukausien aikana. Satunnaisia sadekuuroja on varhaiskesällä ja myöhäissyksyllä. Pitkät, kuumat kesäkuukaudet ovat erittäin kuivia. Alueen maalajit ovat peräisin Pöytävuoren hiekkakivikompleksista, joten ne ovat niukkaravinteisia ja karkeita hiekkamaita, joiden pH on 4,5–5,5. Pöytävuoren hiekkakivi koostuu lähinnä kvartsihiekkakivestä, joka on kerrostunut 510–400 miljoonaa vuotta sitten. Se on Cape Supergroup -sedimenttien kovin ja parhaiten eroosiota kestävä kerros.
            Rooibos- / Red Bush -kasville on kehittynyt joitakin ainutlaatuisia ominaispiirteitä (esimerkiksi lehtien muoto ja pintakerros) tähän ankaraan ilmastoon sopeutumiseksi. Aivan maanpinnan alapuolella olevan, myös vähäistä sadetta hyödyntämään pystyvän sivujuurten verkoston lisäksi kasvilla on pitkä paalujuuri, joka ulottuu jopa kahden metrin syvyyteen ja jonka avulla kasvi löytää kosteutta ja ulottuu veteen kuivina kesinä. Sivujuurten ansiosta kasvi saa tehokkaammin fosforia maaperästä, joka on maailman niukkafosforisimpia.
            Yksi keskeisimmistä seikoista, jonka avulla ”Rooibos” / ”Red Bush” on sopeutunut ankaraan ilmastoon, on symbioosi kasvin juuristossa elävien typpeä sitovien bakteerin kanssa. Aspalathus linearis on hernekasvi, jonka juuristossa elävät bakteerit muuntavat typpidioksidia biologisesti käyttökelpoiseksi ammoniakiksi typensidonnaksi kutsutun prosessin avulla. Kasvi hyötyy saamastaan typestä ja antaa bakteereille vastineeksi ravintoa. Tämä prosessi on yleinen hernekasveilla. Aspalathus linearis -kasvin tapauksessa ainutlaatuista on kuitenkin se, että kotoperäiset Bradyrhizobium-bakteerit sietävät luonnostaan hyvin happamuutta ja kasvi pystyy jonkin verran muuttamaan ritsosfäärinsä pH:ta edistääkseen symbioosin muodostumista ja parantaakseen ravinteiden saatavuutta muuten karussa ja happamassa maassa kasvaville kasveille. Kirjallisuuden mukaan vain hyvin harvat symbioosit sietävät Aspalathus linearis -kasvin symbioosisuhteen tavoin näin äärimmäistä maan happamuutta ja niukkaravinteisuuden aiheuttamaa stressiä ja pystyvät silti sitomaan runsaasti typpeä.
            Rooibos- / Red Bush -tuotteen tuottajat ovat hyödyntäneet kuumia ja kuivia kesiä korjatun materiaalin luonnolliseen kuivaamiseen. ”Rooibos” / ”Red Bush” korjataan joka vuosi kuumien kesien aikana ja kuivataan auringossa heti korjuun jälkeen. Koska aurinko paistaa ankarasti ja sadetta ei saada, ”Rooibos” / ”Red Bush” voidaan kuivata luonnollisesti. Kuivauksen aikana hapettamisprosessia voidaan hallita optimaalisesti.

               Ihmisen toiminta

            Vaikka Kapin alue (omaleimaisine fynbos-kasvillisuuksineen) on maailman kuudesta kasvistoalueesta pienin, se on monimuotoisin ja maailman erikoisimpia paikkoja kotoperäisten lajien monimuotoisuuden, tiheyden ja lukumäärän osalta. Aspalathus linearis on kuitenkin yksi niistä melko harvoista kasveista, jotka on onnistuttu siirtämään luonnosta viljelykasviksi, ja yksi melko harvoista tähän mennessä taloudellisesti merkittävistä fynbos-kasveista ihmisen toiminnan tuloksena.
            Lähes 250 vuotta sitten ruotsalainen luonnontieteilijä Carl Thunberg raportoi, että hän tapasi vuonna 1772 Afrikassa matkustellessaan paikallisia asukkaita ja havaitsi, että he käyttivät Rooibos- / Red Bush -tuotetta juomana. Rooibos- / Red Bush -lehtiä ja -varsia poimittiin vuorilta ja kerättiin säkkikangassäkkeihin, jotka kuljetettiin aasien selässä alas jyrkkiä rinteitä. Tuolloin kehitettiin Rooibos- / Red Bush -tuotteen perusjalostusmenetelmät, jotka ovat edelleen käytössä (ensin Rooibos- / Red Bush -lehdet ja -varret leikataan ja murskataan, sitten teetä ”hiostetaan” tai kuivataan kasoissa ja lopuksi materiaali levitetään kuivumaan aurinkoon).
            Noin vuonna 1930 paikallinen lääkäri ja luonnonystävä Le Fras Nortier Clanwilliamista kiinnostui ”luonnonpensasteestä” ja alkoi tehdä Rooibos- / Red Bush -viljelykokeita. Rooibos- / Red Bush -siemeniä oli vaikea löytää (koska ne ovat erittäin pieniä), joten Nortier pyysi paikallisia asukkaita, joista osa oli hänen potilaitaan, etsimään siemeniä hiekkamaista ja keräämään niitä hänelle. Eräs khoinainen toi hänelle tulitikkurasian, joka oli täynnä siemeniä. Myöhemmin Nortier sai selville naisen salaisuuden. Nainen seurasi muurahaisia, jotka raahasivat Rooibos- / Red Bush -siemeniä pesäänsä. Sitten hän rikkoi muurahaispesän kerätäkseen siemeniä, mutta hän jätti aina osan niistä muurahaisille, jotta nämä säilyisivät hengissä. Jotkut siementen kerääjät käyttävät yhä tätä siementen keruumenetelmää.
            Etsiessään menetelmää kasvien kasvattamiseksi siemenistä Nortier havaitsi, että siemenet itivät vain, jos ne murrettiin ensin auki. Tämä jäljittelee vuoristopalojen vaikutusta. Nortier viljeli ensimmäiset kasvit Klein Kliphuis -tilalla Clanwilliamin lähellä. Hän huomasi, että siemenet olisi kylvettävä tammikuussa ja että paras aika istuttaa pienet taimet on heti rankan sateen jälkeen, kun luvassa on lisää sadetta. Nortier myös innosti ja kannusti paikallisia viljelijöitä aloittamaan Rooibos- / Red Bush -viljelyn.
            Näitä siementen keruu- ja murtamismenetelmiä käytetään yhä nykyäänkin, ja Aspalathus linearis -kasvia tuotetaan kuivilla mailla, koska kasvi on sopeutunut kuiviin, kuumiin kesiin. Alueen ympäristöolosuhteet vaikuttavat Rooibos- / Red Bush -tuotteen kemialliseen koostumukseen, erityisesti lopputuotteen sisältämien polyfenolien pitoisuuteen ja tyyppiin. Rooibos- / Red Bush -tuottajat ovat sopeuttaneet maanhoito- ja viljelykäytäntönsä alueen ankariin olosuhteisiin. Esimerkiksi tulta ei voida käyttää alueiden raivaamiseksi viljelyä varten, koska tuli hävittäisi maan sisältämän orgaanisen aineksen. Lisäksi maanpeitekasveilla on tärkeä asema viljelyprosessin eri vaiheissa ja minimimuokkaus tai säilyttävä maanmuokkaus on yleinen käytäntö.
            Sato korjataan kuivien kesäkuukausien aikana eli marraskuusta toukokuuhun, ja kasvimateriaalista on jätettävä 20 prosenttia kasveihin. Vastakorjatun materiaalin on oltava teepihalla 72 tunnin kuluessa sadonkorjuusta. Varsien ja lehtien pienentämiseen käytetään mekaanista leikkuria siten, että niiden pituudeksi tulee 1–10 mm. Kun on kyse hapetetusta Rooibos- / Red Bush -tuotteesta, vastaleikattu materiaali altistetaan seuraavaksi auringolle rivimäisinä kasoina teepihan betoni- tai kivipinnalla. Rivit kastellaan, lehdet murskataan ja rivejä käännetään säännöllisin väliajoin, kunnes saavutetaan oikea konsistenssi, minkä jälkeen materiaali levitetään ohuelti teepihalle kuivumaan. Kun on kyse hapettamattomasta (vihreästä) Rooibos- / Red Bush -tuotteesta, lehdet ja varret levitetään ohuelti teepihalle heti sen jälkeen, kun ne on leikattu 1–10 mm:n mittaisiksi.
            Teepihan prosessia kuvataan usein omaksi taiteenlajikseen. Se on Rooibos- / Red Bush -tuotantoprosessin kriittisimpiä vaiheita, ja siinä tarvitaan erityistä taitoa ja asiantuntemusta. Teen valmistaja seuraa tarkkaan teen väriä, rakennetta ja kosteutta, kunnes saavutetaan haluttu saippuamainen tuntu. Tyypillinen menetelmä on ottaa kourallinen märkää, murskattua teetä ja puristaa sitä, kunnes käsi on nyrkissä. Jos kosteuspitoisuus on oikea, sormien tyvien välisistä raoista valuu pienen pieni noro mehua.
            Asiantuntevat luokittelijat arvioivat Rooibos- / Red Bush -tuotteen laadun muutamien tekijöiden mukaan, kuten kuivien ja haudutettujen lehtien värin, haudukkeen voimakkuuden, värin ja selkeyden sekä flavorin ja maun mukaan. Koulutettuja raateja käytetään maun ja flavorin aistinvaraiseen arviointiin. Avuksi kehitetty flavoripyörä on arvokas työkalu, jolla helpotetaan viestintää Rooibos- / Red Bush -tuotteen tuottajien, jalostajien, luokittelijoiden, markkinoijien, aromiaineiden valmistajien, tuojien ja kuluttajien keskuudessa. Kuvaamiseen käytettävien termien tulkitsemisen tueksi on lisäksi laadittu joistakin termeistä alustava aistinvaraisen arvioinnin sanasto.

               Tuotteen erityisyys

            Rooibos- / Red Bush -tuotteen ainutlaatuisia aistinvaraisia ominaispiirteitä (eli flavoria ja suutuntumaa) kuvataan edellä. Nämä kuvailevat attribuutit perustuvat laajan näyte-erän analyysiin. Niistä muodostuu Rooibos- / Red Bush -tuotteen aistinvarainen sormenjälki.
            Ainutlaatuisten aistinvaraisten ominaispiirteiden voidaan katsoa olevan Aspalathus linearis -kasvin monimutkaisen fenolikoostumuksen ansiota. Rooibos- / Red Bush -tuotteen flavonoidikoostumus on sikäli ainutlaatuinen, että tuote sisältää aspalatiinia ja aspalatiinia sekä notofagiinia ja enolifenyylipalorypälehappoglukosidia, jotka ovat harvinaisia yhdisteitä. Useimpia flavonoideja esiintyy kaikkialla kasvikunnassa, kun taas aspalatiinia on tähän mennessä löydetty vain Aspalathus linearis -kasvista, jolle aspalatiini antaa kasvin ainutlaatuiset aistinvaraiset ominaispiirteet.
            Edellisessä osiossa todettiin, että kuivattujen Rooibos- / Red Bush -lehtien ja -varsien käytöstä teenä raportoitiin ensimmäisen kerran lähes 250 vuotta sitten. Sen jälkeen Rooibos- / Red Bush -tuotteesta on hedelmäisen, makean makunsa sekä kofeiinittomuutensa ja vähäisen tanniinipitoisuutensa ansiosta tullut kiinteä osa Etelä-Afrikan kulttuuria. Vuonna 2005 tehdyt tutkimukset osoittivat, että Rooibos- / Red Bush -tee oli yksi kymmenestä useimmin kulutetusta elintarvikkeesta eräällä epävirallisella asuinalueella Etelä-Afrikassa.

               Eritelmän julkaisutiedot

            (tämän asetuksen 6 artiklan 1 kohdan toinen alakohta)
            –


title: Komission täytäntöönpanoasetus (EU) 2021/875, annettu 25 päivänä toukokuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Sõir” (SMM))

text:
                  1.6.2021

                  FI

                  Euroopan unionin virallinen lehti

                  L 192/2

         KOMISSION TÄYTÄNTÖÖNPANOASETUS (EU) 2021/875,
         annettu 25 päivänä toukokuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Sõir” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Viron hakemus nimityksen ”Sõir” rekisteröimiseksi julkaistiin Euroopan unionin virallisessa lehdessä asetuksen (EU) N:o 1151/2012 50 artiklan 2 kohdan a alakohdan mukaisesti (2).

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Sõir” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Sõir” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.4 ”Muut eläinperäiset tuotteet ” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä toukokuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 46, 9.2.2021, s. 10.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2021/876, annettu 31 päivänä toukokuuta 2021, asetuksen (EY) N:o 1907/2006 soveltamissäännöistä siltä osin kuin on kyse lupahakemuksista ja tarkistusraporteista, jotka koskevat aineiden käyttöä alkuperäisten varaosien tuotannossa sekä sellaisten esineiden ja moniosaisten tuotteiden korjaamisessa, joita ei enää tuoteta, sekä asetuksen (EY) N:o 340/2008 muuttamisesta (ETA:n kannalta merkityksellinen teksti)

text:
                  1.6.2021

                  FI

                  Euroopan unionin virallinen lehti

                  L 192/3

         KOMISSION TÄYTÄNTÖÖNPANOASETUS (EU) 2021/876,
         annettu 31 päivänä toukokuuta 2021,
         asetuksen (EY) N:o 1907/2006 soveltamissäännöistä siltä osin kuin on kyse lupahakemuksista ja tarkistusraporteista, jotka koskevat aineiden käyttöä alkuperäisten varaosien tuotannossa sekä sellaisten esineiden ja moniosaisten tuotteiden korjaamisessa, joita ei enää tuoteta, sekä asetuksen (EY) N:o 340/2008 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1), ja erityisesti sen 74 artiklan 1 kohdan ja 132 artiklan,
         sekä katsovat seuraavaa:

                     (1)

                     Asetuksen (EY) N:o 1907/2006 56 artiklan 1 kohdassa säädetään asetuksen liitteessä XIV lueteltujen erityistä huolta aiheuttavien aineiden markkinoille saattamista ja käyttöä koskevasta lupavaatimuksesta. Vaatimuksen noudattaminen aiheuttaa yrityksille tietyissä tapauksissa huomattavaa hallinnollista rasitusta. Kesäkuun 18 päivänä 2014 antamassaan tiedonannossa ”Sääntelyn toimivuutta ja tuloksellisuutta koskeva ohjelma (REFIT): tilanne ja näkymät” (2) komissio ilmoitti harkitsevansa lupamenettelyn yksinkertaistamista joissakin erityistapauksissa. Erityistä huolta aiheuttavien aineiden käytön jatkamista alkuperäisten varaosien tuotannossa koskevien hakemusten yksinkertaistaminen mainitaan yhtenä toimena 5 päivänä maaliskuuta 2018 annetussa komission tiedonannossa ”Komission yleiskertomus REACH-asetuksen toiminnasta ja tiettyjen osa-alueiden tarkastelusta” (3).

                     (2)

                     Joulukuun 2 päivänä 2015 annetussa komission tiedonannossa ”Kierto kuntoon – Kiertotaloutta koskeva EU:n toimintasuunnitelma” (4) mainitaan, että tuhlausta voidaan välttää, kun tuotteiden elinkaarta jatketaan korjaamalla. Toimintasuunnitelmasta 20 päivänä kesäkuuta 2016 annetuissa neuvoston päätelmissä (5) komissiota kehotetaan tutkimaan, mitä aloitteita voidaan toteuttaa EU:n tasolla tuotteiden eliniän pidentämiseksi erityisesti edistämällä varaosien saatavuutta.

                     (3)

                     Jotta vältettäisiin sellaisten esineiden tai moniosaisten tuotteiden (6) ennenaikainen vanheneminen, joita ei enää tuoteta asetuksen (EY) N:o 1907/2006 liitteessä XIV tarkoitettujen lopetuspäivien jälkeen, näiden esineiden tai moniosaisten tuotteiden korjaamisessa välttämättömien varaosien sekä aineiden ja seosten markkinoilla saatavilla oloa ja käyttöä on edelleen jatkettava. Jos asetuksen (EY) N:o 1907/2006 liitteessä XIV lueteltua ainetta on käytetty tällaisten esineiden tai moniosaisten tuotteiden tuottamiseen ja jos lopetuspäivän jälkeen varaosaa ei voida tuottaa tai tuotetta korjata ilman kyseisen aineen käyttöä, lupahakemuksen ja näitä käyttötarkoituksia koskevaan lupaan liittyvän tarkistusraportin sisältöä koskevia vaatimuksia olisi selkeytettävä lupahakemusten yksinkertaistamiseksi.

                     (4)

                     Asetuksen (EY) N:o 1907/2006 62 artiklan 4 kohdan e alakohdassa tarkoitetun vaihtoehtojen analyysin osalta perustelut, joissa osoitetaan, että esinettä tai moniosaista tuotetta ei enää tuoteta lopetuspäivän jälkeen, että se ei voi toimia tarkoitetulla tavalla ilman varaosaa ja että tällaista varaosaa ei voida tuottaa ilman kyseistä ainetta, tai että esinettä tai moniosaista tuotetta ei voida korjata muulla tavoin kuin ainetta käyttämällä, olisi katsottava riittäväksi, jotta voidaan todeta, että soveliaita vaihtoehtoja ei ole olemassa. Tällaista säännöstä pidetään perusteltuna, koska aineen käyttö tällaisten varaosien tuotannossa tai tällaisten esineiden tai moniosaisten tuotteiden korjaamisessa vähenee asteittain siksi, että sen käyttötarkoitus koskee tuotetta, jota ei enää tuoteta, kun taas näiden käyttötarkoitusten mahdollisten vaihtoehtojen tutkimus- ja kehitystyöhön, testaukseen, hyväksyntään ja teolliseen tuotantoon ottamiseen liittyvät korvaamisesta aiheutuvat kustannukset ovat todennäköisesti korkeat odotettavissa olevan vähenevän suuntauksen vuoksi.

                     (5)

                     Vastaavasti perustelut, joissa osoitetaan, että esinettä tai moniosaista tuotetta ei enää tuoteta lopetuspäivän jälkeen, että se ei voi toimia tarkoitetulla tavalla ilman varaosaa ja että tällaista varaosaa ei voida tuottaa ilman kyseistä ainetta, tai että esinettä tai moniosaista tuotetta ei voida korjata muulla tavoin kuin ainetta käyttämällä, olisi katsottava riittäväksi, jotta aineen käytöstä muodostuvat sosioekonomiset hyödyt voidaan osoittaa asetuksen (EY) N:o 1907/2006 62 artiklan 5 kohdan a alakohdassa tarkoitetussa sosioekonomisessa analyysissa. Ongelmat varaosien saatavuudessa tai mahdottomuus korjata ilman kyseistä ainetta esineitä tai moniosaisia tuotteita, joita ei enää tuoteta, johtaisi kyseisten esineiden tai moniosaisten tuotteiden ennenaikaiseen vanhenemiseen ennen niiden käyttöiän päättymistä ja näin ollen niiden ennenaikaiseen hävittämiseen, mistä aiheutuisi todennäköisesti korkeita kustannuksia toimijoille, kuluttajille tai yhteiskunnalle. Lisäksi tällaisiin varaosiin liittyvien käyttötarkoitusten lukumäärän ja tällaisissa varaosissa käytettävien aineiden määrien odotetaan vähenevän, minkä johdosta käytetylle aineelle altistumisesta tai sen päästöistä aiheutuva vaikutus ihmisten terveyteen ja ympäristöön pienenee. Sen vuoksi on aiheellista, että hakija voi toimittaa asetuksen (EY) N:o 1907/2006 62 artiklan 5 kohdan a alakohdassa tarkoitetun sosioekonomisen analyysin sisällön suppeassa muodossa. Tämä ei vaikuta aineen käytöstä ihmisten terveydelle tai ympäristölle aiheutuvan riskin tarkasteluun eikä edellytykseen, jonka mukaan hakijan on osoitettava sosioekonomisten hyötyjen ylittävän kyseisen riskin.

                     (6)

                     Lupahakemusten, jotka koskevat aineiden käyttöä korjaamisessa käytettävien varaosien tuotannossa sekä sellaisten esineiden ja moniosaisten tuotteiden korjaamisessa, joita ei enää tuoteta, sisällön selkeyttämisen tuloksena Euroopan kemikaaliviraston, jäljempänä ’kemikaalivirasto’, työmäärän lupahakemusten arvioinnissa kyseisissä erityistapauksissa odotetaan vähenevän. Tällaisista hakemuksista perittävien maksujen olisi oltava oikeassa suhteessa näistä tapauksista virastolle odotettavasti koituvaan työmäärään, ja niitä olisi näin ollen alennettava verrattuna muita käyttötarkoituksia koskevista hakemuksista perittäviin maksuihin. Samoista syistä näitä käyttötarkoituksia varten myönnettyjen lupien uudelleentarkasteluun sovellettavia maksuja olisi alennettava samassa suhteessa.

                     (7)

                     Sen vuoksi komission asetusta (EY) N:o 340/2008 (7) olisi muutettava.

                     (8)

                     Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tällä asetuksella pannaan täytäntöön asetuksen (EY) N:o 1907/2006 61 artiklan 1 kohta, 62 artiklan 4 kohdan e alakohta ja 62 artiklan 5 kohdan a alakohta siltä osin kuin on kyse lupahakemuksista ja tarkistusraporteista, jotka koskevat jotakin mainitun asetuksen liitteessä XIV luetellun aineen seuraavista käyttötarkoituksista sellaisenaan tai seoksessa:

                        a)

                        varaosien tuotanto esineinä tai moniosaisina tuotteina sellaisten esineiden tai moniosaisten tuotteiden korjaamista varten, joiden tuotanto on päättynyt tai tulee päättymään ennen liitteessä XIV mainittua kyseisen aineen lopetuspäivää, kun kyseistä ainetta on käytetty näiden esineiden tai moniosaisten tuotteiden tuotannossa, eivätkä ne voi toimia tarkoitetulla tavalla ilman kyseistä varaosaa ja tätä varaosaa ei voida tuottaa ilman kyseistä ainetta, jäljempänä ’alkuperäisten varaosien tuotanto’;

                        b)

                        sellaisten esineiden tai moniosaisten tuotteiden korjaaminen, joiden tuotanto on päättynyt tai tulee päättymään ennen liitteessä XIV mainittua kyseisen aineen lopetuspäivää, kun kyseistä ainetta on käytetty näiden esineiden tai moniosaisten tuotteiden tuotannossa, eikä niitä voi korjata muulla tavoin kuin ainetta käyttämällä, jäljempänä ’sellaisten esineiden tai moniosaisten tuotteiden korjaaminen, joita ei enää tuoteta’.

            2 artikla

               1.   Asetuksen (EY) N:o 1907/2006 62 artiklan nojalla tehdyn lupahakemuksen, joka koskee aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, katsotaan olevan mainitun asetuksen 62 artiklan 4 kohdan e alakohdan mukainen, jos se sisältää seuraavat:

                           a)

                           kuvaus ja analyysi aineen toiminnasta, ja

                           b)

                           perustelut, joissa osoitetaan, että tämän asetuksen 1 artiklan a tai b alakohdassa vahvistetut edellytykset täyttyvät.

               2.   Asetuksen (EY) N:o 1907/2006 62 artiklan nojalla tehdyn lupahakemuksen, joka koskee aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, katsotaan olevan mainitun asetuksen 62 artiklan 5 kohdan a alakohdan mukainen, jos se sisältää seuraavat:

                           a)

                           lyhyt kuvaus vaikutuksista ihmisten terveyteen tai ympäristöön kemikaaliturvallisuusraportissa annettujen tietojen mukaisesti;

                           b)

                           lyhyt kuvaus haetun käyttötarkoituksen sosioekonomisista hyödyistä, mukaan lukien perustelut, joissa osoitetaan, että tämän asetuksen 1 artiklan a tai b alakohdassa vahvistetut edellytykset täyttyvät;

                           c)

                           päätelmä, joka perustuu aineen haetun käyttötarkoituksen riskien ja hyötyjen vertailuun tämän kohdan a ja b alakohdan mukaisesti.

               3.   Kun lupahakemus koskee aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, tämän artiklan 1 ja 2 kohdassa tarkoitetut tiedot sekä mahdolliset asetuksen (EY) N:o 1907/2006 64 artiklan 2 kohdan mukaisesti toimitetut kolmansien osapuolten tiedot mahdollisista vaihtoehdoista riittävät sosioekonomisten tekijöiden sekä aineen käyttötarkoitukseen liittyvien vaihtoehtojen soveltuvuuden arviointiin.

               4.   Tämän artiklan 1, 2 ja 3 kohtaa sovelletaan soveltuvin osin asetuksen (EY) N:o 1907/2006 61 artiklan 1 kohdan nojalla toimitettuihin tarkistusraportteihin, jotka koskevat lupaa aineen käytölle alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta.

               5.   Euroopan kemikaaliviraston, jäljempänä ’kemikaalivirasto’, on 5 päivään heinäkuuta 2021 mennessä asetettava julkisesti saataville vaihtoehtojen analyysia ja sosioekonomista analyysia varten laaditut erityiset formaatit, joita käytetään lupahakemuksissa, jotka koskevat aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, sekä tämän asetuksen mukaisesti toimitettavissa tarkistusraporteissa, jotka koskevat mainittuja käyttötarkoituksia varten myönnettyä lupaa ja joissa otetaan huomioon 1 ja 2 kohdassa tarkoitetut seikat.

            3 artikla
            Muutetaan asetus (EY) N:o 340/2008 seuraavasti:

                        1)

                        Lisätään 8 artiklan 2 kohdan neljännen alakohdan jälkeen alakohta seuraavasti:
                        ”Kemikaalivirasto perii tämän asetuksen liitteessä VI olevan 2 kohdan mukaisen alennetun maksun komission täytäntöönpanoasetuksen (EU) 2021/876 (*1) mukaisesti toimitettavista lupahakemuksista, jotka koskevat aineiden käyttöä mainitun täytäntöönpanoasetuksen 1 artiklan a alakohdassa tarkoitetussa alkuperäisten varaosien tuotannossa sellaisten esineiden tai moniosaisten tuotteiden korjaamista varten, joita ei enää tuoteta, sekä mainitun täytäntöönpanoasetuksen 1 artiklan b alakohdassa tarkoitetussa sellaisten esineiden tai moniosaisten tuotteiden korjaamisessa, joita ei enää tuoteta.

                           (*1)  Komission täytäntöönpanoasetus (EU) 2021/876, annettu 31 päivänä toukokuuta 2021, asetuksen (EY) N:o 1907/2006 soveltamissäännöistä siltä osin kuin on kyse lupahakemuksista ja tarkistusraporteista, jotka koskevat aineiden käyttöä alkuperäisten varaosien tuotannossa sekä sellaisten esineiden ja moniosaisten tuotteiden korjaamisessa, joita ei enää tuoteta, sekä asetuksen (EY) N:o 340/2008 muuttamisesta (EUVL 192).”"

                        2)

                        Lisätään 9 artiklan 2 kohdan neljännen alakohdan jälkeen alakohta seuraavasti:
                        ”Kemikaalivirasto perii tämän asetuksen liitteessä VII olevan 2 kohdan mukaisen alennetun maksun täytäntöönpanoasetuksen (EU) 2021/876 mukaisesti toimitettavista lupahakemuksista, jotka koskevat aineiden käyttöä mainitun täytäntöönpanoasetuksen 1 artiklan a alakohdassa tarkoitetussa alkuperäisten varaosien tuotannossa sellaisten esineiden tai moniosaisten tuotteiden korjaamista varten, joita ei enää tuoteta, sekä mainitun täytäntöönpanoasetuksen 1 artiklan b alakohdassa tarkoitetussa sellaisten esineiden tai moniosaisten tuotteiden korjaamisessa, joita ei enää tuoteta.”

                        3)

                        Korvataan liitteet VI ja VII tämän asetuksen liitteessä olevalla tekstillä.

            4 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 31 päivänä toukokuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 396, 30.12.2006, s. 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Kierto kuntoon – Kiertotaloutta koskeva EU:n toimintasuunnitelma – Neuvoston päätelmät 20. kesäkuuta 2016, ST 10518 2016 INIT.

            (6)  ”Moniosaiset tuotteet” sellaisina kuin ne on kuvattu unionin tuomioistuimen 10 päivänä syyskuuta 2015 asiassa Fédération des entreprises du commerce et de la distribution (FCD) ja Fédération des magasins de bricolage et de l’aménagement de la maison (FMB) antamassa tuomiossa C-106/14, ECLI:EU:C:2015:576, 48–54 kohta.

            (7)  Komission asetus (EY) N:o 340/2008, annettu 16 päivänä huhtikuuta 2008, kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista (EUVL L 107, 17.4.2008, s. 6).

            LIITE

                     ”LIITE VI
                     Asetuksen (EY) N:o 1907/2006 62 artiklan nojalla jätetyistä lupahakemuksista perittävät maksut

                        1.
                        Lupahakemuksista perittävät maksut

                           Taulukko 1

                           Vakiomaksut

                                    Perusmaksu

                                    54 100  EUR

                                    Lisämaksu/aine

                                    10 820  EUR

                                    Lisämaksu/käyttö

                                    48 690  EUR

                           Taulukko 2

                           Keskisuuriin yrityksiin sovellettavat alennetut maksut

                                    Perusmaksu

                                    40 575  EUR

                                    Lisämaksu/aine

                                    8 115  EUR

                                    Lisämaksu/käyttö

                                    36 518  EUR

                           Taulukko 3

                           Pienyrityksiin sovellettavat alennetut maksut

                                    Perusmaksu

                                    24 345  EUR

                                    Lisämaksu/aine

                                    4 869  EUR

                                    Lisämaksu/käyttö

                                    21 911  EUR

                           Taulukko 4

                           Mikroyrityksiin sovellettavat alennetut maksut

                                    Perusmaksu

                                    5 410  EUR

                                    Lisämaksu/aine

                                    1 082  EUR

                                    Lisämaksu/käyttö

                                    4 869  EUR

                        2.
                        Asetuksen 8 artiklan 2 kohdan viidennessä alakohdassa tarkoitetut maksut, jotka peritään aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, koskevista lupahakemuksista

                           Taulukko 1

                           Vakiomaksut

                                    Perusmaksu

                                    27 050  EUR

                                    Lisämaksu/aine

                                    5 410  EUR

                                    Lisämaksu/käyttö

                                    24 345  EUR

                           Taulukko 2

                           Keskisuuriin yrityksiin sovellettavat alennetut maksut

                                    Perusmaksu

                                    20 287  EUR

                                    Lisämaksu/aine

                                    4 057  EUR

                                    Lisämaksu/käyttö

                                    18 259  EUR

                           Taulukko 3

                           Pienyrityksiin sovellettavat alennetut maksut

                                    Perusmaksu

                                    12 172  EUR

                                    Lisämaksu/aine

                                    2 434  EUR

                                    Lisämaksu/käyttö

                                    10 955  EUR

                           Taulukko 4

                           Mikroyrityksiin sovellettavat alennetut maksut

                                    Perusmaksu

                                    2 705  EUR

                                    Lisämaksu/aine

                                    541 EUR

                                    Lisämaksu/käyttö

                                    2 434  EUR

                     LIITE VII
                     Asetuksen (EY) N:o 1907/2006 61 artiklan nojalla tehdystä luvan uudelleentarkastelusta perittävät maksut

                        1.
                        Luvan uudelleentarkastelusta perittävät maksut

                           Taulukko 1

                           Vakiomaksut

                                    Perusmaksu

                                    54 100  EUR

                                    Lisämaksu/aine

                                    10 820  EUR

                                    Lisämaksu/käyttö

                                    48 690  EUR

                           Taulukko 2

                           Keskisuuriin yrityksiin sovellettavat alennetut maksut

                                    Perusmaksu

                                    40 575  EUR

                                    Lisämaksu/aine

                                    8 115  EUR

                                    Lisämaksu/käyttö

                                    36 518  EUR

                           Taulukko 3

                           Pienyrityksiin sovellettavat alennetut maksut

                                    Perusmaksu

                                    24 345  EUR

                                    Lisämaksu/aine

                                    4 869  EUR

                                    Lisämaksu/käyttö

                                    21 911  EUR

                           Taulukko 4

                           Mikroyrityksiin sovellettavat alennetut maksut

                                    Perusmaksu

                                    5 410  EUR

                                    Lisämaksu/aine

                                    1 082  EUR

                                    Lisämaksu/käyttö

                                    4 869  EUR

                        2.
                        Asetuksen 9 artiklan 2 kohdan viidennessä alakohdassa tarkoitetut maksut, jotka peritään aineen käyttöä alkuperäisten varaosien tuotannossa tai sellaisten esineiden tai moniosaisten tuotteiden korjaamisessa, joita ei enää tuoteta, koskevien lupien uudelleentarkastelusta

                           Taulukko 1

                           Vakiomaksut

                                    Perusmaksu

                                    27 050  EUR

                                    Lisämaksu/aine

                                    5 410  EUR

                                    Lisämaksu/käyttö

                                    24 345  EUR

                           Taulukko 2

                           Keskisuuriin yrityksiin sovellettavat alennetut maksut

                                    Perusmaksu

                                    20 287  EUR

                                    Lisämaksu/aine

                                    4 057  EUR

                                    Lisämaksu/käyttö

                                    18 259  EUR

                           Taulukko 3

                           Pienyrityksiin sovellettavat alennetut maksut

                                    Perusmaksu

                                    12 172  EUR

                                    Lisämaksu/aine

                                    2 434  EUR

                                    Lisämaksu/käyttö

                                    10 955  EUR

                           Taulukko 4

                           Mikroyrityksiin sovellettavat alennetut maksut

                                    Perusmaksu

                                    2 705  EUR

                                    Lisämaksu/aine

                                    541 EUR

                                    Lisämaksu/käyttö

                                    2 434  EUR

               ”


title: Komission täytäntöönpanoasetus (EU) 2021/882, annettu 1 päivänä kesäkuuta 2021, luvan antamisesta kuivattujen Tenebrio molitor -toukkien saattamiseksi markkinoille uuselintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta (ETA:n kannalta merkityksellinen teksti)

text:
                  2.6.2021

                  FI

                  Euroopan unionin virallinen lehti

                  L 194/16

         KOMISSION TÄYTÄNTÖÖNPANOASETUS (EU) 2021/882,
         annettu 1 päivänä kesäkuuta 2021,
         luvan antamisesta kuivattujen Tenebrio molitor -toukkien saattamiseksi markkinoille uuselintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2283 (1) ja erityisesti sen 12 artiklan,
         sekä katsoo seuraavaa:

                     (1)

                     Asetuksessa (EU) 2015/2283 säädetään, että unionin markkinoille voidaan saattaa vain sellaisia uuselintarvikkeita, jotka on hyväksytty ja jotka mainitaan unionin luettelossa.

                     (2)

                     Komission täytäntöönpanoasetus (EU) 2017/2470 (2) hyväksyttyjä uuselintarvikkeita koskevan unionin luettelon laatimisesta on annettu asetuksen (EU) 2015/2283 8 artiklan mukaisesti.

                     (3)

                     Yritys SAS EAP Group, jäljempänä ’hakija’, esitti 13 päivänä helmikuuta 2018 komissiolle asetuksen (EU) 2015/2283 10 artiklan 1 kohdan mukaisesti hakemuksen kuivattujen Tenebrio molitor -toukkien (jauhomadot) saattamisesta unionin markkinoille uuselintarvikkeena. Hakemuksessa pyydettiin lupaa kuivattujen Tenebrio molitor -toukkien käyttöön välipalaksi tarkoitettuina kokonaisina, kuivattuina hyönteisinä sekä ainesosana useissa erilaisissa elintarvikkeissa, kohderyhmänä koko väestö. Hakija esitti komissiolle myös pyynnön, joka koski hakemuksen mukana toimitettujen omistusoikeuden alaisten tietojen suojaamista.

                     (4)

                     Komissio kuuli Euroopan elintarviketurvallisuusviranomaista, jäljempänä ’elintarviketurvallisuusviranomainen’, 3 päivänä heinäkuuta 2018 asetuksen (EU) 2015/2283 10 artiklan 3 kohdan mukaisesti ja pyysi sitä arvioimaan kuivattujen Tenebrio molitor -toukkien käyttöä uuselintarvikkeena ja antamaan asiasta tieteellisen lausunnon.

                     (5)

                     Elintarviketurvallisuusviranomainen antoi 24 päivänä marraskuuta 2020 tieteellisen lausunnon (3)
                        Tenebrio molitor -toukkien turvallisuudesta uuselintarvikkeena asetuksen (EU) 2015/2283 11 artiklan mukaisesti.

                     (6)

                     Elintarviketurvallisuusviranomainen totesi lausunnossaan, että kuivattujen Tenebrio molitor -toukkien käyttö ehdotetuissa käyttötarkoituksissa ja ehdotettuina käyttömäärinä on turvallista. Elintarviketurvallisuusviranomaisen lausunto antaa riittävät perusteet sen vahvistamiselle, että kuivattujen Tenebrio molitor -toukkien käyttö arvioiduissa käyttöolosuhteissa on asetuksen (EU) 2015/2283 12 artiklan 1 kohdan mukaista.

                     (7)

                     Elintarviketurvallisuusviranomainen totesi lausunnossaan myös, että hyönteisiin liittyvistä ruoka-allergioista saatavilla olevan rajallisen julkaistun näytön ja erityisesti kahden ihmisillä tehdyn tutkimuksen, joissa kuivattuihin Tenebrio molitor -toukkiin liittyviä epäiltyjä allergisia reaktioita oli yhteensä neljä, sekä yhden eläimillä tehdyn tutkimuksen perusteella tämän uuselintarvikkeen nauttiminen saattaa laukaista herkistymisen jauhomadon proteiineille samoin kuin muista lähteistä, kuten äyriäisistä ja punkeista, peräisin olevalle tropomyosiinille. Elintarviketurvallisuusviranomainen suositteli lisätutkimusten tekemistä kuivattujen Tenebrio molitor -toukkien allergeenisuudesta. Elintarviketurvallisuusviranomaisen suosituksen noudattamiseksi komissio tarkastelee parhaillaan, miten tarvittavat Tenebrio molitor -toukkien allergeenisuutta koskevat tutkimukset voitaisiin toteuttaa.

                     (8)

                     Ennen kuin elintarviketurvallisuusviranomainen on arvioinut tällaisista tutkimuksista saatavat tiedot ja ottaen huomioon, että kuivattuja Tenebrio molitor -toukkia käsittelevän hyönteisteollisuuden käytettävissä olevien tietojen (4) mukaan vain edellä mainitut harvat allergiatapaukset on raportoitu, komissio katsoo, ettei hyväksyttyjä uuselintarvikkeita koskevaan unionin luetteloon ole tarpeen sisällyttää erityisiä merkintävaatimuksia siitä, voivatko kuivatut Tenebrio molitor -toukat aiheuttaa primääriä herkistymistä.

                     (9)

                     Elintarviketurvallisuusviranomainen katsoi lausunnossaan myös, että kuivattujen Tenebrio molitor -toukkien nauttiminen voi aiheuttaa allergisia reaktioita henkilöille, jotka ovat allergisia äyriäisille tai pölypunkeille. Lisäksi elintarviketurvallisuusviranomainen huomautti, että kyseiseen uuselintarvikkeeseen saattaa päätyä muitakin allergeeneja, jos niitä esiintyy hyönteisten ruokintaan käytettävässä substraatissa. Niiden joukossa saattaa olla Euroopan parlamentin ja neuvoston asetuksen (EU) N:o 1169/2011 (5) liitteessä II lueteltuja allergeeneja. Sen vuoksi on aiheellista, että kuluttajien saataville sellaisenaan asetettavat kuivatut Tenebrio molitor -toukat ja kuivattua Tenebrio molitor -toukkaa sisältävät elintarvikkeet merkitään asiamukaisesti asetuksen (EU) 2015/2283 ja asetuksen (EU) N:o 1169/2011 9 artiklassa tarkoitettuja vaatimuksia noudattaen.

                     (10)

                     Elintarviketurvallisuusviranomainen totesi lausunnossaan, että sen päätelmä asianomaisen uuselintarvikkeen turvallisuudesta perustui analyyseihin siinä olevista vierasaineista (6), yksityiskohtaiseen kuvaukseen kuivausprosessista (7), kitiinitasoja koskeviin analyysitietoihin (8) sekä tietoihin uuselintarvikkeen hapettumis- ja mikrobiologisesta tilanteesta varastoinnin aikana (9). Se totesi myös, ettei se olisi voinut tehdä kyseistä päätelmää ilman hakijan asiakirja-aineistoon sisältyvistä julkaisemattomista tutkimusraporteista saatuja tietoja.

                     (11)

                     Komissio pyysi hakijaa tarkentamaan antamiaan perusteluja, jotka koskivat omistusoikeutta kyseisiin tutkimuksiin, ja selventämään pyyntöään, joka koski asetuksen (EU) 2015/2283 26 artiklan 2 kohdan b alakohdassa tarkoitettua yksinomaista oikeutta käyttää viittauksia kyseisiin tutkimuksiin.

                     (12)

                     Hakija ilmoitti, että sillä oli hakemuksen jättämishetkellä omistusoikeus ja yksinomainen oikeus käyttää viittauksia analyyseihin kyseisessä uuselintarvikkeessa olevista vierasaineista, yksityiskohtaiseen kuvaukseen kuivausprosessista, kitiinitasoja koskeviin analyysitietoihin sekä tietoihin uuselintarvikkeen hapettumis- ja mikrobiologisesta tilanteesta varastoinnin aikana, eivätkä kolmannet osapuolet sen vuoksi voi laillisesti saada tai käyttää kyseisiä tutkimuksia eivätkä viitata niihin.

                     (13)

                     Komissio arvioi kaikki hakijan toimittamat tiedot ja katsoi, että hakija on riittävästi perustellut asetuksen (EU) 2015/2283 26 artiklan 2 kohdassa säädettyjen vaatimusten täyttymisen. Näin ollen hakijan asiakirja-aineistoon sisältyviä analyysitutkimuksia kyseisessä uuselintarvikkeessa olevista vierasaineista, yksityiskohtaista kuvausta kuivausprosessista, kitiinitasoja koskevia analyysitietoja sekä tietoja uuselintarvikkeen hapettumis- ja mikrobiologisesta tilanteesta varastoinnin aikana, joiden perusteella elintarviketurvallisuusviranomainen muodosti päätelmänsä kyseisen uuselintarvikkeen turvallisuudesta ja joita ilman se ei olisi pystynyt arvioimaan kyseistä uuselintarviketta, ei tulisi käyttää minkään myöhemmän hakijan hyväksi viiden vuoden aikana tämän asetuksen voimaantulosta. Näin ollen ainoastaan hakijalla olisi oltava lupa saattaa kuivattuja Tenebrio molitor -toukkia unionin markkinoille kyseisenä ajanjaksona.

                     (14)

                     Kuivattuja Tenebrio molitor -toukkia koskevan hyväksynnän ja hakijan asiakirja-aineistossa oleviin tutkimuksiin kohdistuvan viittauksen rajaaminen yksinomaan hakijan yksinomaiseen käyttöön ei kuitenkaan estä muita hakijoita hakemasta lupaa saman uuselintarvikkeen markkinoille saattamiseksi edellyttäen, että hakemus perustuu laillisesti hankittuihin tietoihin, jotka tukevat tämän asetuksen mukaista lupaa.

                     (15)

                     Sen vuoksi täytäntöönpanoasetuksen (EU) 2017/2470 liitettä olisi muutettava.

                     (16)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               1.   Kuivatut Tenebrio molitor -toukat, sellaisena kuin ne ovat määriteltynä tämän asetuksen liitteessä, sisällytetään täytäntöönpanoasetuksella (EU) 2017/2470 perustettuun unionin hyväksyttyjen uuselintarvikkeiden luetteloon.

               2.   Viiden vuoden ajan tämän asetuksen voimaantulosta ainoastaan alkuperäinen hakija,

                           Yritys: SAS EAP Group;

                           Osoite: 35 Boulevard du Libre Échange, 31650 Saint-Orens-de-Gameville, Ranska,

                           saa saattaa unionin markkinoille 1 kohdassa tarkoitettua uuselintarviketta, paitsi jos myöhempi hakija saa hyväksynnän uuselintarvikkeelle ilman viittausta tämän asetuksen 2 artiklan nojalla suojattuihin tietoihin tai yrityksen SAS EAP Group suostumuksella.

               3.   Edellä olevassa 1 kohdassa tarkoitettuun kohtaan unionin luettelossa sisällytetään tämän asetuksen liitteessä vahvistetut käyttöedellytykset ja merkintävaatimukset.

            2 artikla
            Tutkimuksia, jotka sisältyvät hakemusasiakirja-aineistoon, jonka perusteella elintarviketurvallisuusviranomainen on arvioinut 1 artiklassa tarkoitetun uuselintarvikkeen, ja joihin nähden hakija on ilmoittanut sillä olevan omistusoikeus ja joiden puuttuessa uuselintarviketta ei olisi voitu hyväksyä, ei saa käyttää myöhemmän hakijan hyväksi viiden vuoden aikana tämän asetuksen voimaantulosta ilman yrityksen SAS EAP Group suostumusta.

            3 artikla
            Muutetaan täytäntöönpanoasetuksen (EU) 2017/2470 liite tämän asetuksen liitteen mukaisesti.

            4 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 1 päivänä kesäkuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 327, 11.12.2015, s. 1.

            (2)  Komission täytäntöönpanoasetus (EU) 2017/2470, annettu 20 päivänä joulukuuta 2017, unionin uuselintarvikeluettelon laatimisesta uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti (EUVL L 351, 30.12.2017, s. 72).

            (3)  Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283; EFSA Journal 2021:19(1):6343.

            (4)  Tenebrio molitor -toukkaa pidetään kaupan useissa jäsenvaltioissa asetuksen (EU) 2015/2283 35 artiklan 2 kohdassa säädettyjen siirtymätoimenpiteiden mukaisesti.

            (5)  Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

            (6)  SAS EAP Group 2016 (ei julkaistu).

            (7)  SAS EAP Group 2013 (ei julkaistu).

            (8)  SAS EAP Group 2018 (ei julkaistu).

            (9)  SAS EAP Group 2020 (ei julkaistu).

            LIITE
            Muutetaan täytäntöönpanoasetuksen (EU) 2017/2470 liite seuraavasti:

                        1)

                        Lisätään taulukkoon 1 (Hyväksytyt uuselintarvikkeet) aakkosjärjestyksessä kohta seuraavasti:

                                    Hyväksytty uuselintarvike

                                    Uuselintarvikkeen käyttöedellytykset

                                    Merkintöjä koskevat lisävaatimukset

                                    Muut vaatimukset

                                    Tietosuoja

                                    ”Kuivatut Tenebrio molitor -toukat (jauhomadot)

                                       Määritelty elintarvikeluokka

                                       Enimmäismäärät

                                                1.

                                                Uuselintarvikkeen nimitys sitä sisältävien elintarvikkeiden pakkausmerkinnöissä on ”kuivatut Tenebrio molitor -toukat (jauhomadot)”.

                                                2.

                                                Kuivattuja Tenebrio molitor -toukkia (jauhomatoja) sisältävien elintarvikkeiden pakkausmerkinnöissä on oltava maininta siitä, että tämä ainesosa voi aiheuttaa allergisia reaktioita kuluttajille, joiden tiedetään olevan allergisia äyriäisille ja niistä saataville tuotteille sekä pölypunkeille. Tämä maininta on esitettävä ainesosaluettelon välittömässä läheisyydessä.

                                    Hyväksytty 22. kesäkuuta 2021. Tämä lisäys perustuu asetuksen (EU) 2015/2283 26 artiklan mukaisesti suojattuun omistusoikeuden alaiseen tieteelliseen näyttöön ja tietoon.
                                    Hakija: SAS EAP Group, 35 Boulevard du Libre Échange, 31650 Saint-Orens-de-Gameville, Ranska.
                                    Tietosuojakauden aikana uuselintarvike on hyväksytty unionin markkinoille saattamista varten ainoastaan yrityksen SAS EAP Group osalta, paitsi jos myöhempi hakija saa kyseiselle uuselintarvikkeelle hyväksynnän ilman viittausta asetuksen (EU) 2015/2283 26 artiklan mukaisesti suojattuun omistusoikeuden alaiseen tieteelliseen näyttöön tai tietoon taikka yrityksen SAS EAP Group suostumuksella.
                                    Tietosuojan päättymispäivä: 22. kesäkuuta 2026.”

                                    Kuivatut Tenebrio molitor -toukat, kokonaisina tai jauheena

                                    Proteiinituotteet

                                    10 g/100 g

                                    Keksit ja pikkuleivät

                                    10 g/100 g

                                    Palkokasvipohjaiset ruoat

                                    10 g/100 g

                                    Pastapohjaiset tuotteet

                                    10 g/100 g

                        2)

                        Lisätään taulukkoon 2 (Eritelmät) aakkosjärjestyksessä kohta seuraavasti:

                                    Hyväksytty uuselintarvike

                                    Eritelmät

                                    ”Kuivatut Tenebrio molitor -toukat (jauhomadot)

                                       Kuvaus/Määritelmä:

                                    Uuselintarvike käsittää kokonaiset, lämpökuivatut jauhomadot joko kokonaisina (ryöpätyt, uunissa kuivatut toukat) tai jauheena (ryöpätyt, uunissa kuivatut, jauhetut toukat). Termillä ”jauhomato” tarkoitetaan hyönteisheimoon Tenebrionidae (pimikkökuoriaiset) kuuluvan Tenebrio molitor -lajin (jauhopukki) toukkamuotoa.
                                    Kokonaiset jauhomadot on tarkoitettu ihmisravinnoksi, eikä niistä poisteta mitään osia.
                                    Toukkia on ennen lämpökuivatusta pidettävä paastolla vähintään 24 tuntia, jotta niiden suoli tyhjenee.

                                       Ominaisuudet/Koostumus:

                                                Tuhka (painoprosenttia): 3,5–4,5

                                                Kosteus (painoprosenttia): 1–8

                                                Raakaproteiini (N x 6,25) (painoprosenttia): 56–61

                                                Sulavat hiilihydraatit (*1) (painoprosenttia): 1–6

                                                Rasva (painoprosenttia): 25–30

                                                josta tyydyttyneitä (painoprosenttia): 4–9

                                                Peroksidiluku (Meq O2 / kg rasvaa): ≤ 5

                                                Ravintokuitu (painoprosenttia): 4–7

                                                Kitiini (painoprosenttia): 4–7

                                       Raskasmetallit:

                                                Lyijy: ≤ 0,075 mg/kg

                                                Kadmium: ≤ 0,1 mg/kg

                                       Mykotoksiinit:

                                                Aflatoksiinit (B1+B2+G1+G2 yhteensä): ≤ 4 μg/kg

                                                Aflatoksiini B1: ≤ 2 μg/kg

                                                Deoksinivalenoli: ≤ 200 μg/kg

                                                Okratoksiini A: ≤ 1 μg/kg

                                       Mikrobiologiset vaatimukset:

                                                Aerobinen kokonaispesäkemäärä: ≤ 105 PMY (*2)/g

                                                Hiivat ja homeet: ≤ 100 PMY/g

                                                   Escherichia coli: ≤ 50 PMY/g

                                                   Salmonella spp.: Ei todettavissa 25 g:ssa

                                                   Listeria monocytogenes: Ei todettavissa 25 g:ssa

                                                Sulfiittia pelkistävät anaerobit: ≤ 30 PMY/g

                                                   Bacillus cereus (oletettu): ≤ 100 PMY/g

                                                Enterobakteerit (oletettu): < 10 PMY/g

                                                Koagulaasipositiiviset stafylokokit: ≤ 100 PMY/g

               (*1)  Sulavat hiilihydraatit = 100 – (raakaproteiini + rasva + ravintokuitu + tuhka + kosteus).

               (*2)  PMY: pesäkkeen muodostavat yksiköt”